Lige nu arbejder 27-årige Hannah Pakes som lægevikar på Aalborg Universitetshospital, men hun må for nuværende ikke praktisere i Danmark. Hun har nemlig britiske forældre, og har dermed ikke statsborgerskab i et EU-land, efter Storbritannien trådte ud af unionen. Det betyder, at hun risikerer at måtte opgive sin lægedrøm i Danmark. Det kan imidlertid ændre sig i fremtiden. Magnus Heunicke (S) har i hvert fald tilkendegivet, at han vil se nærmere på reglerne for rekruttering af læger uden for EU. 3. august spurgte det nordjyske folketingsmedlem Per Larsen (K) sundhedsminister Magnus Heunicke ind til problemstillingen. - Mener ministeren, at de nuværende regler for rekruttering af læger uden for EU er for bureaukratiske og/eller forhindrer Danmark i at tiltrække den nødvendige arbejdskraft til det danske sundhedsvæsen?, lød spørgsmålet. Se indslaget om Hannah Pakes' situation: Nedsætter arbejdsgruppe Torsdag har ministeren så svaret på spørgsmålet, og der kan måske være godt nyt på vej til læger, der står i samme situation som Hannah Pakes. - Grundlæggende kan det siges, at reglerne om autorisation af tredjelandsuddannede læger tjener til at sikre patientsikkerheden i Danmark. Jeg mener også, at det skal undersøges, om autorisationsprocessen kan optimeres, lyder det fra Magnus Heunicke. Han skriver videre: - Jeg kan i den forbindelse oplyse, at man i ministeriet arbejder på initiativer, som kan forbedre og smidiggøre autorisationsprocessen. Jeg har i den anledning bedt Sundhedsministeriet om at nedsætte en arbejdsgruppe, som skal se på flere tiltag for at optimere processen. Dét arbejde skal ses i forlængelse af arbejdet i "Kommissionen for robusthed i sundhedsvæsenet". De ser blandt andet på, hvordan man kan optimere muligheder for brug af udenlandsk arbejdskraft. Om arbejdet på sigt gør, at Hannah Parkes kan få opfyldt sin lægedrøm i Danmark er dog fortsat uvist.

Referat:
Der er lægemangel i Nordjylland. Trods det er visse herboende udenlandske læger forhindret i at være en del af løsningen. Det faktum vil sundhedsminister Magnus Heunicke (S) nu se nærmere på.